
KAZLŲ RŪDOS SAVIVALDYBĖS KONTROLIERIUS
Kazlų Rūdos savivaldybės tarybai
Kazlų Rūdos savivaldybės merui

A U D I T O    I Š V A D A


DĖL KAZLŲ RŪDOS SAVIVALDYBĖS 2025 M. METINIŲ ATASKAITŲ RINKINIO

2026 m. gegužės    d. Nr. SĮ-  
Kazlų Rūda

Sąlyginė nuomonė dėl Kazlų Rūdos savivaldybės metinių finansinių ataskaitų rinkinio

Mes atlikome Kazlų Rūdos savivaldybės 2025 m. metinių finansinių ataskaitų rinkinio auditą.
Mūsų nuomone, išskyrus šios išvados skyriuje „Pagrindas pareikšti sąlyginę nuomonę dėl Kazlų Rūdos savivaldybės metinių finansinių ataskaitų rinkinio“ apibūdintų dalykų galimą poveikį, Kazlų Rūdos savivaldybės metinių finansinių ataskaitų rinkinys visais reikšmingais atžvilgiais teisingai pateikia Kazlų Rūdos savivaldybės grupės viešojo sektoriaus subjektų finansinę būklę 2025 m. gruodžio 31 d., taip pat tų metų veiklos rezultatus, grynojo turto pokytį ir pinigų srautus pagal Lietuvos Respublikos viešojo sektoriaus apskaitos ir finansinės atskaitomybės standartus.

Pagrindas pareikšti sąlyginę nuomonę dėl Kazlų Rūdos savivaldybės metinių finansinių ataskaitų rinkinio

Auditą atlikome pagal tarptautinius audito standartus ir tarptautinius aukščiausiųjų audito institucijų standartus. Esame nepriklausomi nuo audituojamo subjekto pagal galiojančius etikos reikalavimus ir laikėmės visų taikomų profesinės etikos nuostatų. Manome, kad surinkti audito įrodymai yra pakankami ir tinkami mūsų sąlyginei nuomonei pagrįsti.
Sąlyginė nuomonė pareiškiama dėl reikšmingų finansinių ataskaitų iškraipymų, susijusių su ilgalaikio materialiojo ir nematerialiojo turto apskaita, klasifikavimu bei nusidėvėjimo (amortizacijos) skaičiavimu ir taikymu. Nustatyti neatitikimai yra sisteminio pobūdžio ir daro poveikį turto, finansavimo sumų, sąnaudų, veiklos rezultato bei grynojo turto duomenų teisingumui:
1. Nustatėme, kad ilgalaikis materialusis turtas netinkamai priskirtas turto grupėms, dėl ko Finansinės būklės ataskaitoje iškraipyta turto struktūra, nors bendras turto likutis nepakito:
 Kazlų Rūdos savivaldybės administracijoje – 50 916,58 Eur, VšĮ Kazlų Rūdos pirminės sveikatos priežiūros centre – 15 265,29 Eur, Kazlų Rūdos savivaldybės kultūros centre – 422 156,33 Eur (žr. Ataskaitos 11–13 p.).
2. Nustatėme reikšmingų ilgalaikio turto nusidėvėjimo (amortizacijos) apskaitos neatitikimų ir negalėjome gauti pakankamų ir tinkamų audito įrodymų dėl dalies ilgalaikio materialiojo turto apskaitos teisingumo:
- 231 684,14 Eur likutinės vertės 21 ilgalaikio materialiojo turto vienetui Kazlų Rūdos savivaldybės administracijoje nebuvo nustatyti nusidėvėjimo normatyvai, todėl nusidėvėjimas nebuvo skaičiuojamas (žr. Ataskaitos 16.2 p.);  
- 128 015,60 Eur likutinės vertės Prezidento Kazio Griniaus gimnazijai perduotam infrastruktūros turtui taikytas galimai nepagrįstas 30 metų nusidėvėjimo (amortizacijos) normatyvas. Dėl netinkamo nusidėvėjimo normatyvo taikymo 3 904,40 Eur suma iškraipytas nusidėvėjimo sąnaudų pripažinimas, todėl iškraipytas veiklos rezultatas ir grynojo turto pokytis (žr. Ataskaitos 17 p.). 
Dėl šių aplinkybių negalėjome gauti pakankamų ir tinkamų audito įrodymų bei įvertinti turto, finansavimo sumų, sąnaudų, veiklos rezultato ir grynojo turto teisingumo.
3. Nustatėme kitus sisteminius, mažesnio individualaus poveikio nusidėvėjimo (amortizacijos) apskaitos neatitikimus:
Kazlų Rūdos savivaldybės administracija (žr. Ataskaitos 16.1, 18-21 p.):
- 8 753,74 Eur – neapskaitytas infrastruktūros nusidėvėjimas; 
- 7 613,32 Eur – interneto svetainei neapskaičiuota amortizacija;
- 2 486,08 Eur – automobilių stovėjimo aikštelei taikytas netinkamas nusidėvėjimo normatyvas;
- 2 431,44 Eur – turgaus prekystaliams taikytas netinkamas nusidėvėjimo normatyvas;
- 4 502,99 Eur – tvoroms taikytas per ilgas nusidėvėjimo normatyvas;
Kazlų Rūdos savivaldybės kultūros centras (žr. Ataskaitos 22-24 p.):
- 3 919,40 Eur – mašinoms ir įrenginiams bei kitam ilgalaikiam turtui neapskaitytas nusidėvėjimas;
- 1 741,32 Eur – baldams ir biuro įrangai per didelis sukauptas nusidėvėjimas;
- 3 966,21 Eur – neteisingai taikytas nusidėvėjimo pradžios momentas.
Dėl šių neatitikimų dalis turto, finansavimo sumų, sąnaudų, veiklos rezultato ir grynojo turto rodiklių yra iškraipyti, o bendras jų poveikis mažina finansinių ataskaitų patikimumą ir palyginamumą.
4. Nustatėme kitus sisteminius trūkumus. VšĮ Kazlų Rūdos pirminės sveikatos priežiūros centre ir Kazlų Rūdos sporto centre taikyti nusidėvėjimo (amortizacijos) normatyvai nebuvo tinkamai pagrįsti ir dokumentuoti, todėl neužtikrintas apskaitos politikos nuoseklus taikymas. Kiekybinio šio neatitikimo poveikio nustatyti nebuvo galimybės, tačiau jis vertinamas kaip reikšmingas kokybinis iškraipymas, galintis turėti įtakos finansinių ataskaitų rinkinio patikimumui (žr. Ataskaitos 25 p.).
Dėl nustatytų neatitikimų ir sisteminių trūkumų finansinių ataskaitų rinkinio duomenų patikimumas ir palyginamumas yra sumažėję.

Besąlyginė nuomonė dėl Kazlų Rūdos savivaldybės metinių biudžeto vykdymo ataskaitų rinkinio

Mes atlikome Kazlų Rūdos savivaldybės 2025 m. metinių biudžeto vykdymo ataskaitų rinkinio auditą.
Mūsų nuomone, Kazlų Rūdos savivaldybės 2025 metų metinių biudžeto vykdymo ataskaitų rinkinys visais reikšmingais atžvilgiais yra parengtas ir pateiktas pagal Lietuvos Respublikos teisės aktus, reglamentuojančius šio rinkinio sudarymą.

Pagrindas pareikšti besąlyginę nuomonę dėl Kazlų Rūdos savivaldybės metinių biudžeto vykdymo ataskaitų rinkinio

Auditą atlikome pagal tarptautinius audito standartus ir tarptautinius aukščiausiųjų audito institucijų standartus. Esame nepriklausomi nuo audituojamo subjekto pagal galiojančius etikos reikalavimus ir laikėmės visų taikomų profesinės etikos nuostatų. 
Manome, kad surinkti audito įrodymai yra pakankami ir tinkami mūsų besąlyginei nuomonei pagrįsti dėl Kazlų Rūdos savivaldybės metinių biudžeto vykdymo ataskaitų rinkinio.

Kazlų Rūdos savivaldybės veiklos ataskaitoje pateikti finansiniai duomenys teisingi

Mūsų nuomonė apie Kazlų Rūdos savivaldybės metinių finansinių ataskaitų ir biudžeto vykdymo ataskaitų rinkinius neapima informacijos, pateiktos Savivaldybės veiklos ataskaitoje, todėl nuomonės apie ją neteikiame.
 Atlikdami Kazlų Rūdos savivaldybės metinių ataskaitų rinkinio auditą, perskaitėmė Savivaldybės veiklos ataskaitą ir įvertinome, ar joje pateikti finansiniai duomenys atitinka metinių finansinių ataskaitų ir biudžeto vykdymo ataskaitų rinkinių duomenis, ar nėra reikšmingai nesuderinti su per auditą įgytomis žiniomis. 
Mes įvertinome Kazlų Rūdos savivaldybės 2025 metų veiklos ataskaitoje pateiktus finansinius duomenis ir nustatėme, kad jie visais reikšmingais atžvilgiais atitinka Kazlų Rūdos savivaldybės metinių finansinių ataskaitų ir biudžeto vykdymo ataskaitų rinkinių duomenis. Neturime reikšmingų dalykų, kuriuos turėtume nurodyti audito išvadoje.

Pabrėžtini dalykai

1. VšĮ Kazlų Rūdos pirminės sveikatos priežiūros centre remonto (pagerinimo) darbai (91 446,63 Eur) apskaitoje 2025-12-31 registruoti kaip atskiras ilgalaikio materialiojo turto vienetas, nors jie turėtų būti kapitalizuojami didinant pastato vertę. Nustatytas tik kokybinis poveikis finansinių ataskaitų pateikimui (žr. Ataskaitos 14 p.).
2. VšĮ Kazlų Rūdos pirminės sveikatos priežiūros centre pastatas (55 708,45 Eur) ir jo stogas (118 521,28 Eur) apskaitoje registruoti kaip atskiri turto vienetai. Nustatyta, kad komponentinės apskaitos taikymas nėra tinkamai pagrįstas, nes stogas laikytinas pastato dalimi. Kiekybinio poveikio nenustatyta, tačiau mažėja turto informacijos nuoseklumas ir palyginamumas (žr. Ataskaitos 15 p.).
3. Kazlų Rūdos savivaldybės kultūros centre panaudos pagrindu gautas turtas nėra tinkamai atskirtas nuo nuosavybės teise valdomo turto. Nors kiekybinio poveikio nenustatyta, didėja finansinės informacijos interpretavimo rizika (žr. Ataskaitos 26 p.).
4. Kazlų Rūdos savivaldybės administracijoje 28 ilgalaikio materialiojo turto vienetai, faktiškai naudojami kitų subjektų funkcijoms vykdyti, nėra tinkamai perduoti naudoti dėl neužbaigtų procedūrų. Nors finansinių ataskaitų duomenų tikslumui tiesioginio poveikio nenustatyta, šie trūkumai mažina turto valdymo skaidrumą, apsunkina atsakomybės už turto naudojimą nustatymą ir kontrolės užtikrinimą (žr. Ataskaitos 52 p.).
5. Savivaldybės įstaigose (Kazlų Rūdos sporto centre, Kazlų Rūdos savivaldybės kultūros centre ir Kazlų Rūdos Jurgio Dovydaičio viešojoje bibliotekoje) neįregistruota 6 patikėjimo teise valdomų nekilnojamojo turto vienetų patikėjimo teisė Nekilnojamojo turto registre. Nors poveikio finansinėms ataskaitoms nenustatyta, didėja teisinio neapibrėžtumo rizika turto valdyme. (žr. Ataskaitos 53 p.).

Kiti dalykai

Ankstesnių auditų metu pateiktos rekomendacijos, susijusios su Kazlų Rūdos savivaldybės turto valdymu, naudojimu ir disponavimu juo, yra iš dalies įgyvendintos. Dalis rekomendacijų iki audito išvados dienos nėra įgyvendinta, o kai kurių jų įgyvendinimo terminai Kazlų Rūdos savivaldybės administracijos prašymu buvo pratęsti (žr. Ataskaitos 54–62 p.).
Šie klausimai nėra atskleidžiami Kazlų Rūdos savivaldybės metinių finansinių ataskaitų rinkinyje, nes pagal taikomą finansinės atskaitomybės sistemą tokios informacijos pateikimas nėra privalomas.

Vadovybės atsakomybė už Savivaldybės metinių ataskaitų rinkinį

Už Kazlų Rūdos savivaldybės 2025 metų metinių ataskaitų rinkinio parengimą pagal Lietuvos Respublikos viešojo sektoriaus atskaitomybės įstatymą ir Lietuvos Respublikos viešojo sektoriaus apskaitos ir finansinės atskaitomybės standartus atsakinga Kazlų Rūdos savivaldybės administracija, [footnoteRef:1] o už Savivaldybės metinių ataskaitų rinkinio ataskaitų pasirašymą – Kazlų Rūdos savivaldybės meras ir už ataskaitų parengimą atsakingas asmuo. [footnoteRef:2] [1:  Lietuvos Respublikos viešojo sektoriaus atskaitomybės įstatymo (2007-07-12, Nr. 77-3046 (su vėlesniais pakeitimais)) 14 str. 2 d.]  [2:  Ten pat, 15 str. 4 d. ] 

Už Kazlų Rūdos savivaldybės veiklos ataskaitos parengimą atsakingas Kazlų Rūdos savivaldybės meras. Už žemesniojo lygio ataskaitų rinkinių sudarymą atsakingi asignavimų valdytojai ir Kazlų Rūdos savivaldybės įstaigų, vykdančių atitinkamų asignavimų valdytojų programas, vadovai.

Auditoriaus atsakomybė už auditą

Auditą atlikome pagal tarptautinius aukščiausiųjų audito institucijų standartus, kurie apima tarptautinius audito standartus. Esame nepriklausomi nuo audituojamo subjekto pagal Kazlų Rūdos savivaldybės kontrolės ir audito tarnybos tarnybinės etikos kodeksą, paskelbtą Kazlų Rūdos savivaldybės interneto svetainėje adresu: https://www.kazluruda.lt/gyventojams/veiklos-sritys/kontroles-ir-audito-tarnyba/217, ir laikėmės kitų šiame kodekse nustatytų etikos reikalavimų.
Mūsų tikslas – gauti pakankamą užtikrinimą, ar Kazlų Rūdos savivaldybės 2025 metų metinių ataskaitų rinkinys, kaip visuma, nėra reikšmingai iškraipytas dėl apgaulės ar klaidos, ir pateikti auditoriaus išvadą, kurioje pareiškiama mūsų nuomonė. Pakankamas užtikrinimas yra aukšto lygio užtikrinimas, tačiau tai nėra garantija, kad reikšmingi iškraipymai visada bus nustatyti audito metu.
Iškraipymai gali atsirasti dėl apgaulės ar klaidos ir laikomi reikšmingais, jeigu pagrįstai galima tikėtis, kad jie atskirai arba kartu gali turėti įtakos vartotojų ekonominiams sprendimams, priimamiems remiantis šiomis finansinėmis ir biudžeto vykdymo ataskaitomis.
Mes, be kita ko, informavome už valdymą atsakingus asmenis apie audito apimtį ir atlikimo laiką bei reikšmingus audito pastebėjimus, įskaitant svarbius vidaus kontrolės trūkumus, nustatytus audito metu.
Išsamesnis auditoriaus atsakomybės apibūdinimas, kuris yra sudedamoji auditoriaus išvados dalis, pateiktas Kazlų Rūdos savivaldybės interneto svetainėje:
https://www.kazluruda.lt/veiklos-sritys/kontroles-ir-audito-tarnyba/atliktu-auditu-ataskaitos-ir-isvados/219.
Audito išvada teikiama kartu su audito ataskaita.


Savivaldybės kontrolierė                                                                                                      Inga Pečiulaitienė
